ส่วนที่ 1

ข้อมูลสรุป (Executive Summary)

บริษัท อินเทอร์เน็ตประเทศไทย จำกัด (มหาชน) (“บริษัท”) ประกอบธุรกิจให้บริการอินเทอร์เน็ต
(Access) และบริการครบวงจรที่เกี่ยวข้องกับเทคโนโลยีสารสนเทศและการสื่อสาร (Business
Solutions) ปัจจุบันบริษัทมีสาขาทั้งสิ้น 8 สาขา
มีเครือข่ายพื้นที่การให้บริการอินเทอร์เน็ตครอบคลุมทั้ง 76 จังหวัดทั่วประเทศ
บริษัทมีเป้าหมายการดำเนินธุรกิจ คือ การเป็นผู้นำในการให้บริการครบวงจรด้านไอซีทีโซลูชั่น
เพื่อตอบสนองการใช้งานในชีวิตประจำวัน และการดำเนินธุรกิจที่ทันสมัย
โดยใช้ประโยชน์จากนวัตกรรม และเทคโนโลยีสื่อสารที่มีมูลค่าเพิ่มสูง

ในปีนี้ บริษัทมีรายได้จากการขายและการให้บริการ 694.28 ล้านบาท เพิ่มขึ้นร้อยละ 5.38
จากปีก่อน และมีกำไรจากการขายและการให้บริการ 120.21 ล้านบาท เพิ่มขึ้นร้อยละ 2.35
จากปีก่อน แต่มีกำไรสุทธิ 91.88 ล้านบาท ลดลงร้อยละ 2.80 จากปีก่อน
เนื่องมาจากการลดลงของรายได้อื่น 7.66 ล้านบาท
บริษัทมีรายได้จากการให้บริการเชื่อมต่ออินเทอร์เน็ตเพื่อธุรกิจ (Business Access)
ซึ่งเป็นรายได้หลัก จำนวน 498 ล้านบาท เพิ่มขึ้นร้อยละ 4.12 จากปีก่อน
รวมทั้งมีการขยายฐานรายได้จากธุรกิจ Business Solutions
ที่เติบโตจากรายได้จากบริการศูนย์ข้อมูลอินเทอร์เน็ต (IDC) ทั้ง 2 แห่ง ที่อาคารไทยซัมมิท
ทาวเวอร์ และอาคารบางกอกไทย ทาวเวอร์ ซึ่งเติบโตร้อยละ 53.62 จากปีก่อน
และการเพิ่มขึ้นของรายได้บริการ Professional Services
ซึ่งเป็นบริการจัดหาจัดสร้างกระบวนการธุรกิจสำหรับความต้องการเฉพาะอย่าง ซึ่งเติบโตร้อยละ
273.06 จากปีก่อน ซึ่งเป็นผลจากการปรับเปลี่ยนกลยุทธ์โดยมุ่งเน้นไปที่การขยายธุรกิจ Business
Solutions ส่งผลทำให้สัดส่วนรายได้ระหว่าง Access : Business Solutions เปลี่ยนจาก
87 : 13 ในปี 2546 เป็น 83 : 17 ในปี 2547

แม้ว่าบริษัทสามารถรักษาระดับของกำไรสุทธิไว้ได้ใกล้เคียงกับปีที่แล้ว แต่สิ่งต่างๆเหล่านี้
เป็นสัญญาณเตือนที่ชัดเจนว่าการแข่งขันในธุรกิจการให้บริการอินเทอร์เน็ตนับวันมีแต่จะสูงขึ้น
และอัตราการทำกำไรมีแนวโน้มลดลง ดังนั้นบริษัทได้ปรับเปลี่ยนในเรื่องใหญ่ๆดังนี้

-   บริษัทได้ดำเนินการสร้างแบรนด์ของไอเน็ตเพื่อให้เป็นที่รู้จักและเข้าถึงกลุ่มลูกค้าในวงกว้างมากขึ้น
    อีกทั้งเพื่อให้สอดคล้องกับทิศทางของบริษัทที่มุ่งเน้นการขยายธุรกิจ Business Solutions
    ซึ่งบริษัทคาดว่าผลจากการสร้างแบรนด์ในครั้งนี้จะเริ่มส่งผลในทางบวกต่อการเติบโตของรายได้ของบริษัทในปี
    2548 อย่างชัดเจน

-   ในส่วนของธุรกิจให้บริการอินเทอร์เน็ต บริษัทได้มีการปรับเปลี่ยนวิธีการนำเสนอบริการ
    เป็นการนำเสนอบริการไอทีครบวงจรโดยใช้อินเทอร์เน็ตเป็นช่องทางการสื่อสาร
    เสนอขายต่อผู้ใช้อินเทอร์เน็ตทั้งตลาด
    เพื่อเป็นการขยายโอกาสในการขายเพิ่มขึ้นและเพิ่มฐานรายได้ของบริษัทให้มีอัตราการเติบโตสอดคล้องกับการเติบโตของอุตสาหกรรม
    ซึ่งอยู่ในอัตราประมาณร้อยละ15 ต่อปี

-   บริษัทได้ออกและเสนอขายใบสำคัญแสดงสิทธิที่จะซื้อหุ้นสามัญให้แก่ผู้ถือหุ้นเดิม (INET-W1)
    โดยมีวัตถุประสงค์เพื่อระดมทุนไว้รองรับการขยายกิจการที่เกี่ยวข้องกับการประกอบกิจการโทรคมนาคม
    ภายหลังจากที่ กทช. ได้กำหนดหลักเกณฑ์อนุญาตประกอบกิจการโทรคมนาคมอย่างชัดเจนแล้ว

-   บริษัทได้ร่วมลงทุนในบริษัท เน็ตเบย์ จำกัด ประกอบธุรกิจอีโลจิสติกส์
    จัดทำและพัฒนาระบบทางอิเล็กทรอนิกส์
    รวมทั้งเป็นที่ปรึกษาให้คำแนะนำด้านโทรคมนาคมและการสื่อสาร โดยถือหุ้นสามัญสัดส่วน
    ร้อยละ 40 ของจำนวนหุ้นทั้งหมด ซึ่งบริษัทเชื่อว่าธุรกิจดังกล่าวมีการเติบโตสูงในประเทศไทย
    เนื่องจากเป็นธุรกิจที่เชื่อมโยงกับภาคการส่งออกของประเทศที่ได้รับการสนับสนุนจากนโยบายภาครัฐ
    ดังนั้น คาดว่าการลงทุนนี้จะสร้างผลตอบแทนที่ดีให้กับบริษัท
    นอกจากนี้ยังเป็นการส่งเสริมให้ธุรกิจของบริษัทมีความหลากหลายในบริการยิ่งขึ้น
    ตอบสนองความต้องการของฐานลูกค้าที่มีอยู่ในปัจจุบัน ทั้งนี้
    บริษัทยังคงมองหาโอกาสร่วมลงทุนกับกิจการอื่นอยู่เสมอ
    เพื่อขยายขอบเขตการทำธุรกิจใหม่ที่มีศักยภาพการเติบโต

สำหรับฐานะทางการเงินและผลประกอบการของบริษัทในปี 2547 สิ้นสุด ณ วันที่ 31 ธันวาคม
2547 บริษัทมีสินทรัพย์รวม 851.61 ล้านบาท หนี้สินรวม 182.82 ล้านบาท ส่วนของผู้ถือหุ้น
668.79 ล้านบาท และมีรายได้รวม 702.15 ล้านบาท กำไรสุทธิ 91.88 ล้านบาท
นับเป็นความภาคภูมิใจอย่างมากที่บริษัทมีผลกำไรอย่างต่อเนื่องตลอดระยะเวลา 10 ปี
ที่ดำเนินกิจการเป็นต้นมา ทำให้บริษัทมีฐานะการเงินที่มั่นคง

ในปีที่ผ่านมา บริษัทได้รับรางวัล Deloitte Technology Fast 500 Asia Pacific
ซึ่งให้แก่บริษัทเทคโนโลยีที่มีงานวิจัยและพัฒนาเป็นของตนเองที่มีอัตราการเติบโตสูงสุดในสามปีที่ผ่านมา
500 อันดับแรกของภูมิภาคเอเชีย-แปซิฟิก และบริษัทได้รับการรับรองมาตรฐานระบบงานคุณภาพ
ISO 9001:2000